Document ID: 32004D0623

KOMMISSIONENS BESLUTNING
af 23. juli 2004
om ændring af beslutning 2003/804/EF for så vidt angår import af levende bløddyr til konsum
(meddelt under nummer K(2004) 2613)
(EØS-relevant tekst)
(2004/623/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 91/67/EØF af 28. januar 1991 om dyresundhedsmæssige betingelser for afsætning af akvakulturdyr og -produkter (1), særlig artikel 20, stk. 1, og artikel 21, stk. 2, og
ud fra følgende betragtninger:
(1)
Ved Kommissionens beslutning 2003/804/EF af 14. november 2003 om dyresundhedsbetingelser og udstedelse af sundhedscertifikat ved import af bløddyr samt æg og mælke herfra til yderligere vækst, opfedning, genudlægning eller konsum (2) fastsættes særlige dyresundhedsbetingelser for import til EF af levende bløddyr fra tredjelande.
(2)
Det må tages i betragtning, at import af små mængder bløddyr - produkter, som ofte er af høj værdi - direkte til detailsalg i supermarkeder eller restauranter sandsynligvis vil være forbundet med en meget begrænset dyresundhedsrisiko, idet disse sendinger ikke er bestemt til yderligere vækst, opfedning eller genudlægning i EF-vande.
(3)
De betingelser, der er fastsat i Rådets direktiv 91/492/EØF af 15. juli 1991 om sundhedsmæssige betingelser for produktion og afsætning af levende toskallede bløddyr (3) og i Rådets direktiv 91/493/EØF af 22. juli 1991 om sundhedsmæssige betingelser for produktion og afsætning af fiskerivarer (4), sikrer et passende beskyttelsesniveau for så vidt angår levende bløddyr pakket i pakninger af en størrelse, der egner sig til detailsalg til restauranter eller direkte til forbrugeren, forudsat at bløddyrene ikke kommer i kontakt med EF-vande. Det burde ikke være nødvendigt med supplerende dyresundhedscertifikater for sådanne sendinger.
(4)
Der må også tages hensyn til muligheden af, at importerede levende bløddyr, som ikke opfylder alle betingelserne i artikel 3 i beslutning 2003/804/EF vedrørende situationer, hvor bløddyrene er bestemt til videreforarbejdning, finder vej til importcentraler, der er godkendt i henhold til artikel 8 i beslutning 2003/804/EF, og pakkes i pakninger af en størrelse, der egner sig til detailsalg til restauranter eller direkte til forbrugeren. I sådanne tilfælde vil de importerede bløddyr ikke komme i direkte kontakt med naturlige vandområder i EU.
(5)
Levende toskallede bløddyr bør behandles som levende vanddyr, når de er bestemt til videre opdræt og produktion, men de kan også betragtes som varer, når de er til direkte konsum, hvis der ses bort fra, at de transporteres levende, for at de kan holde sig friske. Med hensyn til veterinærkontrollen bør alle levende toskallede bløddyr dog undersøges på anlæg, som er godkendt til at håndtere animalske produkter, og som er bedre egnede til at håndtere sendinger af denne art.
(6)
Levende toskallede bløddyr importeret fra tredjelande bør således være omfattet af veterinærkontrol i henhold til Rådets direktiv 97/78/EF af 18. december 1997 om fastsættelse af principperne for tilrettelæggelse af veterinærkontrollen for tredjelandsprodukter, der føres ind i Fællesskabet (5).
(7)
Kommissionens forordning (EF) nr. 282/2004 af 18. februar 2004 om et dokument til anmeldelse og veterinærkontrol af dyr, der føres ind i Fællesskabet fra tredjelande (6) har erstattet Kommissionens beslutning 92/527/EØF (7). Når der er tale om levende toskallede bløddyr til opdræt eller produktion, bør kontrolproceduren i artikel 8 i direktiv 97/78/EF finde anvendelse, ligesom det fælles veterinærdokument til brug ved import som omhandlet i forordning (EF) nr. 282/2004 bør udfyldes af embedsdyrlægen i overensstemmelse dermed.
(8)
Ved import af levende toskallede bløddyr til konsum bør det fælles veterinærdokument til brug ved import som omhandlet i Kommissionens forordning (EF) nr. 136/2004 om procedurer for EF-grænsekontrolstedernes veterinærkontrol af tredjelandsprodukter (8) anvendes og udfyldes af embedsdyrlægen i overensstemmelse dermed.
(9)
I lyset af den begrænsede risiko for dyresundheden, sådanne sendinger frembyder, bør kontrolprocedurerne i artikel 6 i beslutning 2003/804/EF ændres i overensstemmelse hermed, og bilag IV udgå, så importen ikke forstyrres unødigt.
(10)
De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
I beslutning 2003/804/EF foretages følgende ændringer:
1)
Artikel 4 affattes således:
»Artikel 4
Betingelser for import af levende bløddyr til konsum
1. Medlemsstaterne tillader kun import til deres område af levende bløddyr til videreforarbejdning før konsum, hvis sendingen:
a)
opfylder betingelserne i artikel 3, stk. 1, eller
b)
sendes direkte til en godkendt importcentral til videreforarbejdning.
2. Medlemsstaterne tillader kun import til deres område af levende bløddyr til direkte konsum, hvis bløddyrene har oprindelse i tredjelande og virksomheder, der er godkendt i henhold til artikel 9 i direktiv 91/492/EØF og artikel 11 i direktiv 91/493/EØF, og opfylder de hygiejnebetingelser, som er fastsat i disse direktiver, og
enten
a)
sendingen består af bløddyr pakket i pakninger af en størrelse, der egner sig til detailsalg til restauranter eller direkte til forbrugeren, og som er tydeligt mærket »Levende bløddyr til direkte konsum. Må ikke genudlægges i EF-vande.«
eller
b)
sendingen sendes direkte til en godkendt importcentral, hvor bløddyrene videreforarbejdes. Levedygtige bløddyr må dog kun forlade importcentralen, hvis de er pakket og mærket i overensstemmelse med litra a).«
2)
Artikel 6 affattes således:
»Artikel 6
Kontrolprocedurer
1. Levende toskallede bløddyr, der importeres fra tredjelande, underkastes veterinærkontrol på grænsekontrolstedet i ankomstmedlemsstaten i henhold til artikel 8 i direktiv 97/78/EF.
2. For levende bløddyr samt æg og mælke herfra, der importeres til Fællesskabet med henblik på yderligere vækst, opfedning eller genudlægning, udfyldes det fælles veterinærdokument til brug ved import som omhandlet i forordning (EF) nr. 282/2004 i overensstemmelse dermed.
3. For levende bløddyr, der importeres til Fællesskabet til direkte konsum eller med henblik på videreforarbejdning før konsum, udfyldes det fælles veterinærdokument til brug ved import som omhandlet i forordning (EF) nr. 136/2004 i overensstemmelse dermed.«
3)
Bilag II affattes som angivet i bilaget til nærværende beslutning.
4)
Bilag IV udgår.
5)
Del A, punkt 2, i bilag V affattes således:
»2.
Levedygtige bløddyr må kun forlade en godkendt importcentral, hvis de er pakket og mærket i overensstemmelse med artikel 4, stk. 2, litra a), i denne beslutning.«
Artikel 2
Denne beslutning er rettet til medlemsstaterne.
Udfærdiget i Bruxelles, den 23. juli 2004.

Labels: 0
3
6